Foto: Pixsell/Tomislav Miletić, MUP



ŠESTORICA Rumunja spajali su se na bankomate uz pomoć lemilice ili bušilice pokraj tipkovnice za unošenje PIN-a, spajali se na periferni uređaj i izdavali nalog za isplatu novca koji se u tom trenutku nalazi u bankomatu. Počinili su ukupno 12 kaznenih djela teških krađa, rečeno je danas u zagrebačkoj policiji.





"Objekti napada u navedenim kaznenim djelima bili su bankomati. Počinitelji su djelovali na način da su uporabom lemilice ili akumulatorske bušilice na bankomatu pokraj tipkovnice za unošenje PIN-a izrađivali otvor, da bi na taj način imali pristup instalaciji bankomata te se uz pomoć prilagođenih elektroničkih naprava (mobilni telefon ili prijenosno računalo) koje su donijeli sa sobom spajali na periferni uređaj za izbacivanje novca iz bankomata s kojim bi, najvjerojatnije uz uporabu za tu svrhu prilagođenog programa, izdavali nalog bankomatu da izbaci sav novac koji se u tom trenutku nalazi u bankomatu", kazao je voditelj Službe organiziranog kriminaliteta Zvonimir Petrović.





"Na navedeni način počinjeno je sedam kaznenih djela na području PU zagrebačke, četiri kaznena djela na području PU istarske i jedno na području PU primorsko-goranske, a otuđeno je najmanje 1.517.500 kuna", dodao je Petrović

Oduzet novac i uređaji, mobiteli, kartice...



"Tijekom kriminalističkog istraživanja kod osumnjičenih osoba pronađeno je i oduzeto 71.900 kuna, 7.170 eura i 100 funti, prijenosno računalo, više mobilnih uređaja, USB kabel prerađen za spajanje na priključak perifernog uređaja bankomata, SIM kartice, bušilica s „krunom“ za izradu rupa, bankovne kartice, više odvijača, dlijeto, ruksak kao i dijelovi odjeće koju su počinitelji imali prilikom počinjenja kaznenih djela (majice, kape i sl.)", rečeno je u zagrebačkoj policiji.





"Nakon provedenog kriminalističkog istraživanja, pet državljana Rumunjske predano je pritvorskom nadzorniku, a kaznenu prijavu su policijski službenici dostavili Općinskom državnom odvjetništvu u Zagrebu. Jedna osoba je u bijegu i za njom se intenzivno traga. Nastavlja se daljnje kriminalističko istraživanje radi utvrđivanja svih drugih okolnosti počinjenih kaznenih djela", zaključio je voditelj Službe organiziranog kriminaliteta Zvonimir Petrović.